1. ปัจจัยความเสี่ยง

1.  ความเสี่ยงจากการเปลี่ยนแปลงนโยบายของภาครัฐ

จากการที่รัฐบาลมีนโยบายที่จะส่งเสริมให้ประชาชนหันมาให้ความสำคัญต่อสุขภาพอย่างทั่วถึง
โดยจัดทำเป็นนโยบายประกันสุขภาพแห่งชาติ ซึ่งรวมถึงโครงการ 30 บาทรักษาทุกโรค
ซึ่งเป็นโครงการเร่งด่วนที่รัฐบาลจัดทําขึ้นเพื่อให้ผู้มีสิทธิได้รับการบริการรักษาพยาบาลขั้นพื้นฐาน
โดยมีค่าใช้จ่ายในการใช้บริการเพียง 30 บาทต่อครั้ง
ประกอบกับการเปลี่ยนแปลงหลักเกณฑ์ในการทำประกันสังคมให้แก่ลูกจ้าง
โดยกำหนดให้นายจ้างที่มีลูกจ้างตั้งแต่ 1 คนขึ้นไปต้องดำเนินการจัดให้มีการประกันสังคมแก่ลูกจ้าง
นโยบายดังกล่าวอาจส่งผลให้ลูกค้าบางส่วนหันไปใช้บริการโรงพยาบาลเอกชนที่เข้าร่วมโครงการหรือกรณีที่เป็นโรงพยาบาลที่อยู่ในโครงการ
30 บาทรักษาทุกโรค หรือโครงการประกันสังคม
อาจทำให้มีลูกค้าจำนวนหนึ่งที่เปลี่ยนจากการชำระเงินสดเป็นการใช้บัตรทอง 30 บาท
หรือสิทธิการรักษาพยาบาลจากโครงการประกันสังคมมากขึ้น อันจะส่งผลต่อรายได้ของบริษัท
เนื่องจากบริษัทจะได้รับเงินเหมาจ่ายเป็นค่ารักษาพยาบาลจากสำนักประกันสังคมในอัตรา 1,100
บาทต่อคนต่อปี โดยปัจจุบัน
โรงพยาบาลศิครินทร์และโรงพยาบาลรัทรินทร์ได้เข้าร่วมเฉพาะโครงการประกันสังคมเท่านั้น

อย่างไรก็ตาม บริษัทเชื่อว่าจะไม่ได้รับผลกระทบจากโครงการดังกล่าว
เนื่องจากบริษัทมีสัดส่วนรายได้จากการรักษาพยาบาลที่มาจากลูกค้าประกันสังคมคิดเป็นประมาณร้อยละ
30 ของรายได้จากการรักษาพยาบาลทั้งหมด ดังนั้น ลูกค้าส่วนใหญ่ของบริษัทยังคงเป็นลูกค้าทั่วไป
ลูกค้าบริษัท และลูกค้าประกันชีวิต ที่ให้ความสำคัญต่อคุณภาพการให้บริการของโรงพยาบาล
ซึ่งบริษัทก็ถือเป็นหัวใจสำคัญในการประกอบธุรกิจและเป็นหนึ่งในกลยุทธ์การแข่งขัน
บริษัทจึงมุ่งมั่นที่จะพัฒนาการให้บริการของบริษัทอย่างต่อเนื่อง
และถึงแม้ว่าลูกค้าส่วนหนึ่งของบริษัทเป็นลูกค้าประกันสังคม
บริษัทก็สามารถบริหารต้นทุนการรักษาพยาบาลในส่วนของลูกค้าประกันสังคมได้อย่างมีประสิทธิภาพ
และมีกำไรคุ้มกับต้นทุนได้

2.  ความเสี่ยงจากการขาดแคลนบุคลากร

การประกอบธุรกิจโรงพยาบาลทําให้บริษัทมีความจําเป็นต้องใช้บุคลากรที่มีความเชี่ยวชาญพิเศษ เช่น
แพทย์ เภสัชกร และพยาบาลวิชาชีพ เป็นต้น ดังนั้น
บริษัทอาจได้รับผลกระทบจากการขาดแคลนบุคลากรดังกล่าว
เนื่องจากการประกอบธุรกิจโรงพยาบาลเอกชนในปัจจุบันมีการแข่งขันกันในด้านการให้บริการค่อนข้างสูง
ประกอบกับการพัฒนาบุคลากรดังกล่าวให้มีความชำนาญจำเป็นต้องใช้ระยะเวลานาน
ทําให้บุคลากรดังกล่าวเป็นที่ต้องการอย่างมากของโรงพยาบาลเอกชนชั้นนำอื่นๆ

อย่างไรก็ตาม
เนื่องจากบริษัทและผู้บริหารระดับสูงมีความสัมพันธ์ที่ดีกับโรงพยาบาลชั้นนําหลายแห่งทั้งโรงพยาบาลรัฐบาลและโรงพยาบาลเอกชน
และเป็นที่รู้จักอย่างกว้างขวางในหมู่แพทย์และพยาบาล
ประกอบกับบริษัทมีเป้าหมายที่ชัดเจนในการส่งเสริมให้พนักงานมีความเจริญก้าวหน้าและสามารถเติบโตได้อย่างต่อเนื่อง
โดยมีระบบการยกย่องชมเชยพนักงาน ระบบการให้รางวัลที่จูงใจต่อผู้ปฏิบัติงานที่ดี
จึงทําให้พนักงานส่วนใหญ่มีความผูกพันต่อบริษัทและทำงานกับบริษัทอย่างต่อเนื่องในระยะยาว

3.  ความเสี่ยงจากการแข่งขันในธุรกิจโรงพยาบาลเอกชนที่มีแนวโน้มรุนแรงขึ้นในอนาคต

เนื่องจากธุรกิจโรงพยาบาลเอกชนเป็นธุรกิจที่มีการแข่งขันค่อนข้างสูงในปัจจุบัน
และโดยเฉพาะอย่างยิ่งการที่ท่าอากาศยานสากลแห่งใหม่ (สุวรรณภูมิ)
ซึ่งมีแผนที่จะเปิดดําเนินการเชิงพาณิชย์ในเดือนกันยายน ปี 2548 ทำให้บริษัทเอกชน โรงงาน
หน่วยงานราชการ
รวมทั้งแหล่งชุมชนในบริเวณใกล้เคียงต่างก็ต้องมีการขยายตัวเพื่อรองรับธุรกิจต่างๆ ที่จะเพิ่มมากขึ้น
จากสาเหตุดังกล่าวทำให้ภาวะการแข่งขันของบริษัทอาจรุนแรงมากขึ้นในอนาคต ทั้งนี้
การแข่งขันจะมาจากการที่ผู้ประกอบการรายใหม่เข้ามาเปิดให้บริการการรักษาพยาบาลในบริเวณพื้นที่ใกล้เคียง
หรือโรงพยาบาลเดิมที่ปัจจุบันเป็นคู่แข่งของบริษัทอาจใช้นโยบายด้านราคาเพื่อรักษาฐานลูกค้าเดิมและเพื่อดึงดูดลูกค้าใหม่ที่มีแนวโน้มเพิ่มขึ้นในอนาคต
ซึ่งอาจทําให้บริษัทต้องดําเนินการต่างๆ เพื่อรักษาฐานลูกค้าเดิมของบริษัทไว้

บริษัทตระหนักถึงความเสี่ยงที่อาจจะเกิดขึ้นดังกล่าว
บริษัทจึงมุ่งเน้นที่จะพัฒนาคุณภาพการให้บริการของบริษัทเป็นที่ประทับใจของลูกค้าซึ่งอาจจะมีการพูดแนะนำต่อกันไปอย่างกว้างขวาง
อันจะเป็นการช่วยส่งเสริมภาพลักษณ์ของบริษัทอีกทางหนึ่ง นอกจากนี้
บริษัทยังมีการกำหนดนโยบายทางการตลาดโดยเน้นการพัฒนาศักยภาพของพนักงานและบุคลากรในทุกระดับเพื่อเน้นการให้บริการก่อนและหลังการขายเพื่อรักษาฐานลูกค้าเดิมและเพิ่มฐานลูกค้าใหม่
ยิ่งไปกว่านั้น
บริษัทยังมีการควบคุมต้นทุนและค่าใช้จ่ายในการดำเนินงานให้อยู่ในระดับที่เหมาะสมเพื่อช่วยเพิ่มศักยภาพในการแข่งขันทางด้านราคาของบริษัทที่อาจเกิดขึ้นในอนาคต

4.  ความเสี่ยงจากผลขาดทุนจากการลงทุนในบริษัทร่วม

สาเหตุหลักที่ทำให้บริษัทต้องประสบกับผลขาดทุนจำนวนมากจนมีขาดทุนสะสมเกินทุนจำนวน 317.41
ล้านบาท ณ สิ้นปี 2542 และเข้าข่ายอาจถูกเพิกถอนจากตลาดหลักทรัพย์แห่งประเทศไทย
เนื่องมาจากบริษัทต้องบันทึกขาดทุนจากการ ด้อยค่าของเงินลงทุนจำนวน 338.47 ล้านบาท
อันเป็นผลจากการที่บริษัทย่อยและบริษัทร่วมในขณะนั้นต่างก็ได้รับผลกระทบจากภาวะวิกฤตทางเศรษฐกิจที่เกิดขึ้นในปี
2542 ทำให้ผลการดำเนินงานของบริษัทดังกล่าวไม่เป็นไปตามแผนการดำเนินธุรกิจ

บริษัทได้คำนึงถึงผลกระทบดังกล่าว
จึงได้ดำเนินการปรับปรุงโครงสร้างการลงทุนโดยได้ขายเงินลงทุนบางส่วนออกไปเพื่อลดผลกระทบของบริษัทที่จะได้รับความเสี่ยงจากการดำเนินงานของบริษัทย่อย
ทำให้ปัจจุบันบริษัทเหลือเพียงการลงทุนในบริษัทร่วมจำนวน 4 แห่ง โดยมีบริษัทร่วมจำนวน 2 แห่ง
คือ บริษัท โรงพยาบาล เทพารักษ์ จํากัด (มหาชน) และ บริษัท เขาใหญ่สปา จำกัด
ที่ยังไม่ได้เริ่มประกอบธุรกิจแต่อย่างใด
เนื่องจากพิจารณาแล้วว่าการลงทุนดังกล่าวอาจได้รับผลตอบแทนที่ไม่คุ้มค่ากับการลงทุน
จึงระงับการลงทุนก่อสร้างโรงพยาบาลที่จะดำเนินการโดยบริษัท โรงพยาบาล เทพารักษ์ จํากัด
(มหาชน) และศูนย์สุขภาพที่จะดำเนินการโดยบริษัท เขาใหญ่สปา จำกัด ไว้เป็นการชั่วคราว

สำหรับบริษัท โรงพยาบาลศิครินทร์ หาดใหญ่ จำกัด (“ศิครินทร์หาดใหญ่”)
ซึ่งประกอบธุรกิจโรงพยาบาลขนาด 400 เตียง ที่อำเภอหาดใหญ่ จังหวัดสงขลา
ได้เริ่มเปิดให้บริการเมื่อวันที่ 10 สิงหาคม 2540
โดยในช่วงระยะแรกซึ่งเป็นช่วงของการก่อสร้างอาคารและการลงทุนซื้อเครื่องมือและอุปกรณ์ทางการแพทย์ต่างๆ
จึงจำเป็นต้องใช้เงินลงทุนที่สูงซึ่งส่งผลให้ศิครินทร์หาดใหญ่มีต้นทุนทางการเงินที่สูงด้วยเช่นเดียวกัน
ศิครินทร์หาดใหญ่จึงประสบผลขาดทุนมาโดยตลอด อย่างไรก็ตาม ในช่วงระยะเวลาที่ผ่านมา
ศิครินทร์หาดใหญ่มีรายได้จากการรักษาพยาบาลเพิ่มขึ้นอย่างต่อเนื่องจาก 139.33 ล้านบาท ในปี
2543 เป็น 210.27 ล้านบาท ในปี 2545 นอกจากนี้ ในปี 2545
ศิครินทร์หาดใหญ่ประสบความสำเร็จในการปรับปรุงโครงสร้างหนี้ จึงทำให้มีกำไรสุทธิจำนวน
105.85 ล้านบาท
ความสำเร็จในการปรับปรุงโครงสร้างหนี้ดังกล่าวทำให้ภาระทางการเงินของศิครินทร์หาดใหญ่ลดลงอย่างมาก
อันจะส่งผลให้ผลการดำเนินงานของศิครินทร์หาดใหญ่ดีขึ้นเป็นลำดับ

สำหรับบริษัทร่วมอีกแห่งหนึ่ง คือ บริษัท เซอร์จิเทค จำกัด (“เซอร์จิเทค”)
ประกอบธุรกิจจำหน่ายยา เวชภัณฑ์ทางการแพทย์ และเครื่องมือแพทย์
ก็ประสบกับการขาดทุนเช่นเดียวกัน โดยปัจจุบัน
เซอร์จิเทคอยู่ระหว่างการเจรจาปรับโครงสร้างหนี้กับสถาบันการเงินต่างๆ ทั้งนี้
บริษัทจะดำเนินการตรวจสอบและดูแลการประกอบธุรกิจของเซอร์จิเทคอย่างใกล้ชิด

5.  ความเสี่ยงจากภาระผูกพันที่อาจเกิดขึ้นจากการค้ำประกัน

บริษัทได้เข้าค้ำประกันหนี้จากการกู้ยืมเงินจากธนาคารของเซอร์จิเทค
ซึ่งเป็นบริษัทร่วมที่บริษัทถือหุ้นร้อยละ 40.43 ของหุ้นที่ออกและเรียกชำระแล้วทั้งหมด
ร่วมกับบุคคลอื่นอีก 4 คน วงเงินค้ำประกันรวมทั้งสิ้น 139.45 ล้านบาท โดย ณ วันที่ 31 ธันวาคม
2546 บริษัทฯได้มีการเบิกใช้วงเงินกู้ยืมจำนวนทั้งสิ้น 84.13 ล้านบาท
นอกเหนือจากบุคคลค้ำประกันดังกล่าวแล้ว เซอร์จิเทคยังได้มีการจดจำนองทรัพย์สินอื่น ประกอบด้วย
กรรมสิทธิ์ห้องชุดเลขที่ 159/29 ชั้น 17 อาคารเลขที่ 1 เสริมมิตร ทาวเวอร์ แขวงคลองเตย
เขตพระโขนง เนื้อที่ 786.48 ตารางเมตร (ราคาประเมิน ณ วันที่ 14 ธันวาคม 2538 มีมูลค่า
35.39 ล้านบาท) และหนังสือรับรองการทำประโยชน์ในที่ดินจำนวน 6 ฉบับ ตั้งอยู่ที่ตำบลบางกล่ำ
อำเภอหาดใหญ่ จังหวัดสงขลา เพื่อเป็นหลักประกันเงินกู้ยืมดังกล่าวอีกด้วย

ปัจจุบัน เซอร์จิเทคอยู่ระหว่างเจรจาประนอมหนี้กับเจ้าหนี้เงินกู้ยืมดังกล่าว
และคาดว่าเซอร์จิเทคจะสามารถเจรจาปรับโครงสร้างหนี้ได้ในระยะเวลาอันใกล้นี้
ซึ่งหากเซอร์จิเทคประสบความสำเร็จในการประนอมหนี้
และเมื่อรวมกับมูลค่าปัจจุบันของทรัพย์สินที่ใช้เป็นหลักประกันเงินกู้ยืมแล้ว
จะทำให้ภาระการค้ำประกันของบริษัทลดลงอย่างมาก